૧૯૬૧નું એ વર્ષ. ગરવા ગિરનારની ગોદમાં વસેલા જૂનાગઢ શહેરમાં નવરાત્રીનો માહોલ તેની ચરમસીમાએ છે. છેલ્લાં ત્રણ ચાર વર્ષની જેમ આ વર્ષે પણ આકાશવાણી રાજકોટની ટીમ નવરાત્રી દરમિયાન સોરઠના ગામડાંઓમાં ગવાતાં રાસ, ગરબાનું રેકોર્ડિંગ કરવા નીકળી પડી છે. સ્ટેશન ડાયરેક્ટર ચંદ્રકાન્ત ભટ્ટ, કલાપારખું હેમુ ગઢવી, ઉપેન્દ્ર ત્રિવેદી સહિતનો સ્ટાફ માણાવદર, બાંટવા, બિલખા સુધી રખડીને આખરે જૂનાગઢ આવી પહોંચ્યો છે. થકવી દેતી મુસાફરી અને કામના ભારણને લીધે સૌ કોઈની આંખો ઘેરાવા માંડી છે, પણ હેમુ ગઢવીની નીંદર વેરણ થઈ પડી છે. તેમને સતત એવું લાગ્યા કરતું હતું કે આટલાં ગામો ફર્યા પછી પણ તેમને જેવાં લોકગીતો, ગાયકીની આશા હતી તે ફળી નથી. એટલે બીજા બધાં ઊંઘી ગયા તો પણ તેઓ જાગતા રહ્યા. ગિરનારની વનરાજી પરથી ઠંડક લઈને આવતા શરદના પવન વચ્ચે અડધો કલાક માંડ વીત્યો હશે ત્યાં તો, ‘…ઝાંઝ પખાજ વેણા જંતર વાગે…નગારાની બોલે ઠોર વનમાં, ઝીણા બોલે મોર…’ ગીત કોઈ કન્યાના ગળેથી તેમના કાને પડ્યું અને તેઓ ઝૂમી ઊઠ્યા. કલાપારખું હેમુભાઈએ કાચી સેકન્ડમાં જ એ અવાજમાં રહેલા અસામાન્ય તત્ત્વને પકડી પાડ્યું અને તરત આખી ટીમને જગાડીને રેકોર્ડિંગ માટે તૈયાર થઈ જવા કહ્યું. થોડી જ વારમાં આકાશવાણી રાજકોટની આખી ટીમ રેકોર્ડિંગનાં સાધનો સાથે જૂનાગઢના વણઝારી ચોકની એ ગરબીમાં હતી. અહીં તેમણે જોયું કે સોળ વર્ષની એક કન્યાના કંઠમાંથી એ અદ્ભુત અવાજ રેલાઈ રહ્યો છે અને તેની મોહિનીમાં ભાન ભૂલીને કુંવારિકાઓ મન મૂકીને ગરબે ઘૂમી રહી છે. લાગ જોઈને હેમુભાઈની ટીમે જ્યાં સુધી તેણે ગાયું ત્યાં સુધી રેકોર્ડિંગ કર્યું. એટલું જ નહીં, ગરબી પૂરી થયા પછી સોળ વર્ષની એ કન્યાને આકાશવાણી રાજકોટમાં ઑડિશન આપવા માટે ઑફિશિયલ નિમંત્રણ પણ પાઠવ્યું. બે દિવસમાં તેણે ફોર્મ ભર્યું, ઑડિશન આપ્યું અને પાસ થઈ. એ પછી જે થયું તે ઇતિહાસ છે. કેમ કે, હેમુભાઈ ગઢવીએ જૂનાગઢના વણઝારી ચોકમાંથી શોધી કાઢેલું ગાયકીનું એ રતન બીજું કોઈ નહીં, પદ્મશ્રી દિવાળીબહેન ભીલ હતાં!